Ta kuaꞌan Simón Pedro chata Jesús chiꞌin inka ndochaꞌa‑ra.
Ta inka‑ra tyi nakoto sútú kunuu chii‑ra,
ta ikɨꞌvɨ‑ra nuu keꞌen tuveꞌe sútú kunuu chiꞌin Jesús,
soko Pedro,
indoo‑ra chata portoon.
Ta iketa ra‑nakoto chii sútú kunuu,
ta ikaꞌan‑ra chii ñaꞌa kumi yuveꞌe chaꞌa Pedro,
ta ichaꞌa‑ke taꞌvi kɨꞌvɨ‑ra.
Yukuan ta ikaꞌan ñaꞌa kumi yuveꞌe chii Pedro,
ta katyi‑ke:
—¿Atu ña‑suu ndochaꞌa Jesús kuu tuku yoꞌo?
Ta ikaꞌan‑ra,
ta katyi‑ra:
—¡Ña‑suí kuu!
Ta ndyaa ñayɨvɨ kuvi musu ta polisia kumi veñuꞌu,
ta isataꞌan‑chi ñúꞌú tyi tuñi‑chi tyi vichin.
Ta ndyaa tuku Pedro chiꞌin‑chi,
tuñi‑ra ñúꞌú.
Iꞌya kuvi nuu indukutuꞌun Anás chii Jesús
Ta indukutuꞌun sútú kunuu chii Jesús sɨkɨ ra‑kuu ndochaꞌa‑ra ta naa tuꞌun sañaꞌa‑ra.
Ta inakaꞌan Jesús,
ta katyi‑ra:
—Yúꞌú tyi nuu tandɨꞌɨ ñayɨvɨ ikaꞌín,
ta isañaꞌí chii‑chi veñuꞌu sinagoga ta veñuꞌu kaꞌnu Jerusalén nuu tuꞌva ñayɨvɨ judío nataka,
ta ña‑ikaꞌan xeꞌí chiꞌin‑chi.
¿Ta naku ndukutuꞌun chií?
Ndukutuꞌun chii ñayɨvɨ ichiñisoꞌo cha‑ikaꞌín tyi chito‑chi naa tuꞌun ikaꞌín.
Ta kuꞌva ikaꞌan‑ra takuan,
ta ichaꞌa minuu polisia ndyaa chiꞌin‑ra yanuu‑ra,
ta katyi‑ra:
—¿Atu takuan taꞌan‑chi nakaꞌun chii sútú kunuu?
Ta inakaꞌan‑ra,
ta katyi‑ra:
—Tatu ikaꞌín tuꞌun ña‑vaꞌa,
nakaꞌan naa tuꞌun ña‑vaꞌa ikaꞌín.
Soko tatu tuꞌun vaꞌa ikaꞌín,
¿naku chaꞌun chií?
Ta ndyikun‑ra ta ityandaꞌa Anás chii‑ra nuu ndyaa Caifás,
ra‑kuvi sútú kunuu.
Iꞌya kuvi nuu ikaꞌan Pedro tyi ña‑nakoto‑ra chii Jesús inka ndoyo
Ta ndyaa‑ka Pedro yunuꞌu,
ta indukutuꞌun‑chi chii‑ra,
ta katyi‑chi:
—¿Atu ña‑suu ndochaꞌa Jesús kuu tuku yoꞌo?
Ta inakaꞌan‑ra,
ta katyi‑ra:
—Ña‑suí kuu.
Ta ikaꞌan nuu musu sútú kunuu,
ñañi chika ra‑ichaꞌndya Pedro soꞌo,
ta katyi‑ra:
—¿Atu ña‑suu chii yoꞌo indyeꞌí chiꞌin‑ra nuu iyo yutun tata?
Ta ikaꞌan tuku Pedro inka ndoyo cha‑ña‑suu‑ra kuvi,
ta suu‑ñi kuꞌva yukuan ta ikanachaa stoꞌo.